b'\n_START_ARTICLE_\nJuraj Do\xc5\xbea\n_START_PARAGRAPH_\nJuraj D\xc3\xb3zsa ili Juraj Do\xc5\xbea (ma\xc4\x91. D\xc3\xb3zsa Gy\xc3\xb6rgy, nje. Georg D\xc3\xb3zsa, rum. Gheorghe Doja, slk. Juraj D\xc3\xb3\xc5\xbea, srp. \xd0\x82\xd0\xb5\xd1\x80\xd1\x92 \xd0\x94\xd0\xbe\xd0\xb6\xd0\xb0) (?, 1475. \xe2\x80\x93\xc2\xa0?, 1514.), vo\xc4\x91a bune ma\xc4\x91arskih seljaka. Pripadao sitnom sedmogradskom (erdeljskom, transilvanskom) plemstvu\n_START_SECTION_\n\xc5\xbdivotopis\n_START_PARAGRAPH_\nIz obitelji sekeljske podskupine, iz obitelji sitnog plemstva u Sedmogradskoj. Istaknuo se u prija\xc5\xa1njim protuturskim ratovima. Kada je ostrogonski nadbiskup Toma Baka\xc4\x8d 1514. objavio kri\xc5\xbearski rat protiv Osmanlija, na \xc4\x8delo selja\xc4\x8dke vojske kri\xc5\xbeara (kuruca) postavio je D\xc3\xb3zsu. Velik priljev seljaka u kri\xc5\xbearsku vojsku plemi\xc4\x87i su poku\xc5\xa1avali sprije\xc4\x8diti drasti\xc4\x8dnim mjerama. Ti su postupci bili povod D\xc3\xb3zsinoj selja\xc4\x8dkoj buni. Kralj je zabranio kri\xc5\xbearsku vojnu, a nadbiskup je pod prijetnjom anateme opozvao svoj proglas o kri\xc5\xbearskom ratu. U \xc4\x8detveromjese\xc4\x8dnim borbama selja\xc4\x8dka je vojska odnijela vi\xc5\xa1e pobjeda i prodrla u Erdelj, gdje je osvojila mnoge utvr\xc4\x91ene gradove. Za opsade Temi\xc5\xa1vara D\xc3\xb3zsinu selja\xc4\x8dku vojsku napala je i porazila vojska Ivana Zapolje 15. srpnja 1514. godine. Sam D\xc3\xb3zsa bio je zarobljen i okrutno pogubljen. Prema svjedo\xc4\x8denju suvremenika, cijela selja\xc4\x8dka vojska imala je 100 000 boraca, od kojih su nakon poraza plemi\xc4\x87i poubijali 70 000.'